Sutu
Sutu (aastani 1977 Loona) on küla Saare maakonnas Saaremaa vallas. Enne 2017. aasta Eesti omavalitsuste haldusreformi kuulus küla Pihtla valda. Sutu külas Sutu lahte suubuva Ristioja kaldal asub muistne asulakoht Pällamõisa. Arheoloogiliste leidude põhjal on oletatud, et 5.–6. sajandist 13. sajandini oli selles kohas jõesadam. Arvatavasti oli see üks olulisemaid sadamaid Sutu lahe ääres. Hiliskeskajal asus seal aga väike vasallilinnus. Selle kivist kahekorruselise peahoone mõõtmed olid 12 x 10,4 meetrit, linnuses oli ka kaks kõrvalhoonet. Legendides seostatakse linnust kord mereröövlite, kord Suure Tõlluga. Alates 1590. aastast kuulus maatükk Tõlluste mõisale. Linnuse hoonete kasutamine lõpetati hiljemalt 18. sajandi alguses.